Γιώργος Δερτιλής

Ο Γιώργος Β. Δερτιλής (Αθήνα, 1939 - Κύθηρα, 20 Φεβρουαρίου 2023) ήταν Έλληνας ιστορικός.

Σπούδασε δημόσιο δίκαιο και οικονομικές επιστήμες στη Νομική Σχολή Αθηνών του Πανεπιστημίου Αθηνών και πραγματοποίησε μεταπτυχιακές σπουδές στην Πολιτική Θεωρία και την Ιστορία στο Πανεπιστήμιο του Sheffield.

Επιστρέφοντας στην Ελλάδα, το 1978, διορίστηκε ειδικός επιστήμονας της οικονομικής ιστορίας στη Νομική Σχολή Αθηνών, της οποίας έγινε υφηγητής το 1980. Τρία χρόνια αργότερα, το 1983, εξελέγη τακτικός καθηγητής Κοινωνικής και Οικονομικής Ιστορίας στο τμήμα Πολιτικών Επιστημών της Νομικής Σχολής Αθηνών, από το οποίο αποχώρησε το 2002 με τον τίτλο του Ομότιμου Καθηγητή.

Το 2000 εξελέγη καθηγητής στην École des Hautes Études en Sciences Sociales στο Παρίσι ενώ υπήρξε επισκέπτης καθηγητής στο Πανεπιστήμιο Χάρβαρντ, στο Ευρωπαϊκό Πανεπιστημιακό Ινστιτούτο στη Φλωρεντία, στο Πανεπιστήμιο της Οξφόρδης κ.α. Το 1989 εξελέγη μέλος της Ευρωπαϊκής Ακαδημίας Επιστημών.

Διετέλεσε πρόεδρος του διοικητικού συμβουλίου του ιστορικού αρχείου του Πανεπιστημίου Αθηνών (1987-2002), του οποίου ήταν ο ιδρυτής. Διετέλεσε επίσης γενικός γραμματέας του διοικητικού συμβουλίου του Μορφωτικού Ιδρύματος Εθνικής Τράπεζας (1986-1991), τακτικό μέλος και διευθυντής ερευνών στην Εθνική Τράπεζα της Ελλάδος, μέλος του Εθνικού Γνωμοδοτικού Συμβουλίου Έρευνας, του Εθνικού Ιδρύματος Ερευνών και των Ιδρυμάτων Schlumberger και Maison Suger (Παρίσι) καθώς και πρόεδρος της Ελληνικής Εταιρείας Οικονομικής Ιστορίας.

Δώδεκα βιβλία και σαράντα άρθρα του έχουν δημοσιευτεί ή μεταφραστεί στην ελληνική, αγγλική, γαλλική, ισπανική και ιταλική γλώσσα.

Ήταν παντρεμένος με την Εριέττα Μαυρουδή, μητέρα της Ναταλίας Γερμανού.

Τιμήθηκε με το Εθνικό Τάγμα της Λεγεώνας της Τιμής και του είχε απονεμηθεί η γαλλική υπηκοότητα.

Απεβίωσε στις 20 Φεβρουαρίου 2023, στα Κύθηρα, όπου ζούσε μόνιμα τα τελευταία χρόνια.

Εργογραφία
 Γιώργος Β. Δερτιλής, Κοινωνικός Μετασχηματισμός και Στρατιωτική Επέμβαση, 1880 - 1909, εκδόσεις Εξάντας, 1977
 Γιώργος Β. Δερτιλής, Το ‘Ζήτημα των Τραπεζών’ : οικονομική και πολιτική διαμάχη στην Ελλάδα του ΙΘ' αιώνα, εκδόσεις Μορφωτικό Ίδρυμα Εθνικής Τραπέζης, 1989
 Γιώργος Β. Δερτιλής, Ελληνική οικονομία (1830-1910) και βιομηχανική επανάσταση, Εκδόσεις Αντ. Ν. Σάκκουλα, 1984
 Γιώργος Β. Δερτιλής, Banquiers, usuriers et paysans; réseaux de crédit et stratégies du capital en Grèce, 1780-1930, Éditions La Découverte, 1988
 Γιώργος Β. Δερτιλής, Θέματα νεοελληνικής ιστορίας 18ος - 20ος αιώνας, Εκδόσεις Σάκκουλα, 1991
 Γιώργος Β. Δερτιλής, Ιστορία του Eλληνικού Kράτους (1830-1920), (εκδόσεις ΜΙΕΤ, 2004
 Γιώργος Β. Δερτιλής, Συνειρμοί, μαρτυρίες, μυθιστορίες, εκδόσεις Πόλις, 2013
 Γιώργος Β. Δερτιλής, Επτά πόλεμοι, τέσσερις εμφύλιοι, επτά πτωχεύσεις, 1821 - 2016, εκδόσεις Πόλις, 2016*
 Γιώργος Β. Δερτιλής, Ιστορία της νεότερης και σύγχρονης Ελλάδας 1750–2015, αναθεωρημένη έκδοση, Πανεπιστημιακές εκδόσεις Κρήτης, 2018
 Γιώργος Β. Δερτιλής, Λερναίον Κράτος: Πλέγματα εξουσίας στην Ιστορία'', Πανεπιστημιακές εκδόσεις Κρήτης, 2019 (Πρώτη έκδοση Εκδόσεις Καστανιώτη, 2000)

Παραπομπές

Εξωτερικοί σύνδεσμοι
 Γιώργος Δερτιλής 

Κατηγορία:Έλληνες ιστορικοί του 20ού αιώνα